
Den spanske sømand


Min familie har altid elsket historien om, at vi havde en forfar, der var spansk sømand. Min oldemor Ane Catrine fra Støvring i Himmerland - kaldet Stryge-Trine - fortalte om sit ungdomsbekendtskab Jens Martinus, at han kom fra Løkken oppe i Vendsyssel og var resultatet af, at hans mor mødte en sorthåret mørklødet søkaptajn - formentlig spanier - ved navn Martinus; hvilket i familien hurtigt blev til Martinez. Denne stak dog til søs igen, men det var ham Jens Martinus var opkaldt efter og havde sin mørke lød fra. Jens Martinus voksede op i Løkken, hvor hans mor ernærede sig som syerske. Min oldemor var stadig sent i livet betaget af ham og beskrev ham som en overordentlig smuk og begavet mand - dog med en rap tunge, og når noget gik ham imod et ustyrligt temperament. Han stak til søs som sin far, men rastløs som han var, blev han aldrig ved noget længere tid. Han havde til gengæld håndelag for alt, og det blev sagt om ham, at alt lykkedes for ham. Som landarbejder kunne ingen følge ham hverken i roerne eller i tørvene. Da han senere tog job som møllersvend, erklærede mølleren, at han aldrig havde haft så dygtig en møllersvend. Desværre brugte han ikke kun sin styrke på melsækkene, men var frygtet som en stor slagsbror. Min oldemor mente dog, at han ofte blev udfordret. Sagen var, at lige så højt han var elsket af bønderpigerne, lige så meget var han hadet af bønderkarlene. Det var dog ikke lige fine metoder han brugte. Han blev således engang arresteret for at have benyttet sig af en ituslået flaske som våben1.


Lad det være sagt med det samme, Jens Martinus fortælling til min oldemor om hans baggrund og familie i Løkken er hverken fyldestgørende eller helt sandfærdig. Hans karaktertræk og årsagen til hans version af hans oprindelse og baggrund, skal tværtimod findes i den virkelige historie om ham. Det betyder dog på ingen måde, at historien om ham er mindre begivenhedsrig - tværtimod.









Vej huset


For at forstå historien om Jens Martinus, er det nødvendigt at forstå det samfund og de mennesker, han blev rundet af. Historien om ham begynder derfor i Vendsyssel ud til kanten af Nordsøen lang tid før han blev født. Her lå fra gammel tid en række små bysamfund omkring det gamle magtcenter Børglum Kloster. Et af disse små samfund var Furreby, der var annekssogn til Børglum sogn - hvilket vil sige, det var et selvstændigt sogn, men præsten i Børglum dækkede begge sogne. I midten af 1600tallet bestod Furreby af en halv snes gårde, nogle huse og en vandmølle, samt en lille middelalderkirke i granitkvadresten beliggende forblæst i det åbne landskab ikke langt fra kysten.


I 1671 udvidede byen sig mod syd, da de to første huse blev bygget på Furreby Løkke mellem vandløbene Furreby bæk og Lerbæk. Det blev dengang benævnt Lychen eller Löchen, hvilket betød indhegnet mark - i dette tilfælde området afgrænset af de to vandløb. De tidligste huse i Løkken havde hverken markjord eller kålhaver, men ernærede sig ved ølsalg med de på stranden anløbne sandskuder fra Norge, samt i mindre omfang fiskeri. Det var på det tidspunkt begrænset mulighed for at afsætte fisk lokalt, så fangsten var primært til eget forbrug. En voldsom sandflugt i slutningen af 1600-tallet bevirkede, at landingsforholdene for sandskuderne ændrede sig, og de begyndte at ligge til ud for det nye Løkken i stedet for som hidtil ud for Furreby. Med tiden voksede skudehandlen. Skuderne var primært fra det norske Sørlandet (det sydlige Norge), men nogle kom også fra England, Bohuslen i Sverige, Nordtyskland og Holland. Når en skude blev ankret op mellem anden og tredje revle, var alle mand af huse for at tjene på at ro last til og fra den. Der kom efterhånden store skudehandlergårde i byen, hvor driftige handelsfolk tjente godt1.


I midten af 1800-tallet var skudehandlen imidlertid kun en skygge af storhedstiden et århundrede tidligere - ikke mindst efter adskillelsen af rigsfællesskabet mellem Danmark og Norge. Løkken var dog det sidste sted på kysten med en vis handel, hvorfor byen stadig var præget af den. Til gengæld havde fiskeriet udviklet sig til en vigtig indtægtskilde. Livet på kanten af havet bød på barske naturvilkår, hvor fiskebåde gik ned i stormvejr og huse blev taget af storme. Løkken var på trods af det i 1850 blevet til godt et halvt hundrede huse og knap femhundrede indbyggere2. Husene vendte for de flestes vedkommende i retningen øst-vest - forstået som længeretningen af huset var nord-syd. Dette - og at de ofte var bygget som dobbelthuse i lavninger - var for at ligge mest muligt i læ. De lå spredt i klynger uden nogen egentlig plan og orden. Der var ingen antydning af gader, men der var veje fra henholdsvis Hjørring og Vrensted til byen. Derudover var der to veje fra byen ned til stranden. Den nordligste af disse gik i forlængelse af Hjørring-vejen. Længst nede mod stranden ved denne vej lå huset, som siden er blevet kaldt Vejhuset. Der var dengang kun lave klitbakker mellem byen og stranden. Man kunne derfor fra huset dengang se, når skuderne lagde til uden for kysten. Huset lå meget udsat og havde flere gange vand i stuerne i forbindelse ved storme og højvande - ligesom sandflugten var en konstant udfordring. Efter en vestenstorm kunne sanddriverne nå op til midt på vinduerne. Huset kunne til andre tider være helt dækket af havskum. Det var med stråtag, bygget i bindingsværk og med lerklinede vægge, så de bærende stolper var placeret inde i huset beskyttet mod vind og vejr. Huset eksisterer endnu og er et af de ældste i Løkken.


Vejhuset blev midt i 1820erne opdelt i to som dobbelthus, hvor først fisker og daglejer Jens Hansen Rakkeby og senere ligeledes fisker og daglejer Søren Thomsen Stalden flyttede ind med deres familier - sidstnævnte blev med tiden tækkemand3. Førstnævnte Jens Rakkeby havde sit tilnavn fra, at han var født i og kom fra Rakkeby lidt nord for Børglum. Hans far havde her været husmand og national soldat. Jens Rakkeby var kommet til Løkken i 1820, da han blev gift med Anna Maria Madsdatter - kalde Ane Marie. Hun var datter af en jordløs husfæster og fisker i Løkken og havde aner her på sin mors side så langt tilbage nogen vidste. Naboen i huset Søren Stalden kom fra Ørum og havde giftet sig med Ane Hansdatter, som var vokset op i Furreby. Her havde de først slået sig ned, men var efter nogle år flyttet videre til Løkken. De to familier boede tæt og var tæt knyttet til hinanden4.

Vejhuset i Løkken (Løkken Lokalhistorisk Arkiv)


Det at være fisker ude på havet var hårdt, og med tiden havde de kun udsigt til fattigdom. Den lokale fiskerdatter i Vejhuset Ane Marie vidste alt om dette. Hendes far havde været fisker, og i alderdommen endte begge hendes forældre deres liv som fattiglemmer5. Kystfiskeriets åbne små både var skrøbelige, når det blæste op i Skagerrak. I 1841 druknede således fire fiskere fra Løkken, mens de var ude på fiskeri. De var kommet væk fra de andre både og blev overrasket af en pludselig storm6. Den senere kendte afholdsagitator Lars Larsen voksede op i byen et halv hundrede år senere. Han skrev i sine erindringer om fiskerne i Løkken: "Fiskeren har sin egen Psyke, skabt af spillet i hans Tilværelse: Arbejde og Lediggang, der vexler under Hensyn til Vejr og Vind og Strøm, styrtende Held, der gør ham til Krøsus paa en Dag og for en Dag, lange Tiders Uheld, der nedsænker ham i dybeste Fattigdom - og saa det, at han af og til ser Døden vende det hvide ud af Øjnene og bestandig ved, at der kun er en Planke mellem ham og den vaade Grav"7. Når fiskerne var på havet, havde fiskekonerne på land deres del af arbejdet. De eller deres børn stod ved hjulbøren (trillebøren) med fisk og solgte til beboerne i land. En fiskerkone siddende på hanken af en hjulbør med fisk og et barn på skødet var et almindeligt syn i byen8.


Jens Rakkeby og Ane Marie havde af uvisse årsager kun et barn datteren Ane Johanne, som de havde fået kort efter, de flyttede ind i Vejhuset. Ane Johanne blev senere mor til vores histories Jens Martinus, men mere om det senere. Som de fleste på den tid kom hun efter konfirmationen ud at tjene - i første omgang som tjenestepige hos sognefoged Lars Larsen Møller på gården Løkkesholm uden for byen. Efter nogle år kom hun videre til husmand Erik Christensen i Grønhøj ved kysten små syv kilometer syd for Løkken. Denne havde et par år før giftet sig til husmandsstedet med en 37 år ældre enke. Da enken nærmede sig de 80 år, havde de brug for en ung pige i huset til at hjælpe9.


Til gengæld havde Ane Johannes forældrene hjemme i Løkken taget drengen Niels Henrichsen til sig som plejesøn. Historien bag dette var, at drengens far Henrich Bollesen i slutningen af 1834 var flyttet med sin familie til Løkken, hvor han blev sømand. Han døde pludselig i 1846. Enken giftede sig herefter med en 11 år yngre fisker og daglejer Simon Madsen. Hun døde imidlertid et par år efter. Simon Madsen giftede sig derfor umiddelbart efter igen. For at aflaste den nye familie i forhold til deres sammenbragte hjemmeboende børn, kom Simon Madsens stedsøn fra det tidligere ægteskab Niels i pleje hos Jens Rakkeby og Ane Marie. Der er den sammenhæng i dette, at Simon Madsen var halvbror til Ane Marie. Deres far havde - selvom han havde været gift i mange år på det tidspunkt - været sammen med en hjemmeboende 20 år yngre fiskerdatter i byen. Resultatet havde været den uægte søn Simon10. Det kan lyde kompliceret, men det lille samfund var fuld af den slags historier om sammenflettede familier og relationer. Praktisk håndtering kom før moral.


Alting ændrede sig dog radikalt for familien i Vejhuset, da Jens Rakkeby i foråret 1850 døde. Dødsårsagen angives som hold i venstre siden. Desværre er der ikke bevaret dødsattest. Umiddelbart vil vendingen forbindes med en diskusprolaps eller en skadet scene, men ingen af disse er dødelig i sig selv. Reelt kan det være alt fra slagtilfælde til indre skader. Den døde lå herefter i den åbne kiste i stuen indtil begravelsen. Her blev den lukkede kiste enten hævet og sænket tre gange ved dørtærsklen eller løftet ud af vinduet, så den døde ikke skulle komme tilbage "og gå igen". Endelig blev den kørt på hestevogn med følget gående bagefter de to kilometer til Furreby kirke. Slutteligt blev der holdt begravelsesgilde i Vejhuset12.


Det at miste en families forsørger var dybt kritisk; ikke mindst for en fiskerfamilie, der ikke havde jord at tilbyde en ny yngre ægtefælle. Selvom de to familier i Vejhuset kort før dødfaldet havde udlejet en del af huset ud13 og generelt hjalp hinanden, var de alle fattige og udsatte. Enken Ane Marie gik i en alder af 56 år en uvis skæbne i møde. Inden længe havde hun ikke mulighed for at forsøge plejebarnet Niels. Han kom derfor meget tidlig ud at tjene. På få år havde drengen mistet begge forældre, derefter plejefar og endeligt hjem. På trods af den barske start på livet kom han dog til at klare sig. Han stiftede familie og slog sig ned i Løkken, hvor han først var rokkedrejer - hvilket vil sige fremstillede rokke ud af træ - og siden murer14. Helt anderledes gik det datteren Ane Johanne, der selvom hun ikke længere boede hjemme aldring kom sig over tabet af sin far!

Furreby kirke, 1930erne (Løkken Lokalhistorisk Arkiv)









Skjøt-Hanne


Ved første skiftedag efter sin fars død - i november 1850 og efter fire år i sin plads i Grønhøj - vendte Ane Johanne hjem til sin mor. Hun var dog mere en udgift end hjælp, så allerede det følgende forår kom hun igen ud at tjene - denne gang på herregården Børglum kloste1. Et sted der emmede af historie. Den var i middelalderen - som navnet siger - kloster og bispesæde, men kan spores helt tilbage til slutningen af vikingetiden som kongsgård. Den var lokalt magtcenter langt op i middelalderen og spillede en ikke ubetydelig rolle i det politiske magtspil - bedst kendt er i den forbindelse den farverige biskop Stygge-Krumpen i 1300-tallet. Efter reformationen blev klostret beslaglagt og ændret til kongeligt len. I 1669 blev det solgt som privat herregård, og her midt i 1800-tallet havde slægten Rottbøll overtaget den - ja faktisk ejer slægten stadigvæk Børglum kloster den dag i dag.


I 1851 - da Ane Johanne ankom - var Christian Michael Rottbøll godsejer på gården og boede i det gamle kloster sammen med sin husholderske, deres børn, en stuepige og en kokkepige samt en enkelt karl. Senere giftede han sig med husholdersken og gjorde hende lovformeligt til godsejerfrue. Selve den store herregård lå ved siden af klostret og blev styret af godsforvalter Georg Theodor Meyer. Der var her fast en snes tjenestekarle og en håndfuld tjenestepiger - mellem sidstnævnte altså nu Ane Johanne2. Herregården leverede på denne tid først og fremmest korn til Norge, som blev udskibet på sandskuderne i Løkken i bytte for norsk tømmer.

Tegning af Børlum kloster 1880 (Historisk Arkiv Hjørring)

Malkepiger på Børglum kloster 1918 (Historisk Arkiv Hjørring)


Om tyendes arbejde på de større gårde på denne tid skriver senere formand i Socialistisk Ungdomsforbund Mikkel Christensen, der som ung var tjenestekarl på gårde i området: "Arbejdstiden var ganske vist forholdsvis kort om vinteren. For karle og drenge kun godt 8 timer på hverdage og 2-3 timer på helligdage. Men i den tid var der nok at tage fat på. Dyrene skulle passes, kornet tærskes, med plejl, og viderebehandles, sneen holdes i ave, når den spærrede vejene eller hindrede færdsel på det hjemlige område, især brugen af hestegangene til hakkelsesmaskinen og kærnen. Alene tærskning af kornet krævede 2-3 mand i 3-4 måneder. Pigernes arbejdsdag om vinteren var betydelig længere. De måtte også benytte aftenerne, når lyset blev tændt i opholdsstuen, til at karte, spinde, sy og meget andet... Om sommeren var arbejdstiden for alle ca. 14 timer daglig. Da var det væsentlig markarbejdet, der lagde beslag på tiden". Det beskrevne var godt nok 30 år efter Ane Johannes tid på herregården Børglum kloster, men nok ikke under så forskellige forhold.


Om forholdene bag facaden mellem kønnene skriver Mikkel Christensen: "Jeg lærte efterhånden, at der under den overflade af kyskhed, der på bøndergårdene vistes udadtil, også fandt en ikke ringe seksuel tilfredsstillelse sted mellem kønnene, bare ikke åbenlys som på herregårdene"3. For Ane Johanne betød denne ikke ringe omgang mellem kønnene, at hun umiddelbart efter sin ankomst til Børglum kloster blev gravid. Det er ikke muligt at finde kilde til nærmere belysning af omstændighederne. Det var dog ikke med en på herregården. Et sandsynligt forløb kunne være: Den nye tjenestepige tog med nogle tjenestefolk ind til den nærtliggende købstad Hjørring for at more sig. Hjørring havde på den tid adskillige udskænkningssteder af brændevin. Her mødte hun den to år ældre Anton Andreas Garde Thorsøe, der var søn af en drejer fra Fredrikstad i Norge og dansk mor. Han var dog født og vokset op i Hjørring midtby. Efter at være blevet uddannet rebslager på havnen i Frederikshavn, var han nu tilbage i Hjørring, hvor han boede hos forældrene4. Jeg vil dog atter understrege, at der ikke er bevaret noget om det eksakte forløb.


Ane Johanne tog hjem til sin mor i Løkken. Det kan se ud, som det var hastigt, da hun hverken meldte flytningen til de lovpligtige myndigheder i Børglum eller i Furreby. Anton Andreas Garde Thorsøe tog på sin side til Hals nede ved Limfjordens udmunding i Kattegat. Her giftede han sig et par år senere, men han var øjensynlig ikke særlig stabil, så konen flyttede snart hjem til sin far. Herefter gik det ned af bakke for Anton Andreas, som endte livet som fattiglem på fattiggården i Hjørring5.


Tilbage til Ane Johanne, der kort efter hjemkomsten fødte en søn, som ved dåben fik navnet Jens Martinus Antonsen. Og nej - det er ikke vores histories Jens Martinus, ham kommer vi til senere. Barnets navn Jens var efter den nylig afdøde morfar Jens Rakkeby, og Martinus var et yndet brugt navn lokalt. Efternavnet havde Ane Johanne ingen indflydelse på, da lovgivningen på det tidspunkt pålagde præsten at bruge farens navn. Kun hvis faren var ukendt, fik barnet morens efternavn. Barnet var åbenbart ikke stærkt, så det blev hjemmedøbt efter tre uger og først døbt i kirken det kommende forår.


Fadderne ved dåben i kirken viser Ane Johannes tilhørsforhold. Det var blandt andet naboens ældste datter i Vejhuset - som Ane Johanne var vokset op med - og en fem år yngre fiskersøn Thomas Peter Jensen. Sidstnævnte var født og opvokset i Løkken. Han havde mistet begge sine forældre og boede nu hos en fisker, hvor han ernærede sig som sådan. Johanne kendte ham sandsynligvis gennem hans ven, som var storebror til det tidligere nævnte plejebarn i Vejhuset Niels Henrichsen. Mere om fiskersønnen Thomas Peter Jensen inden længe6.


Ane Johanne boede herefter hos sin mor i Vejhuset med sin søn. De ernærede sig primært ved indtægten fra at leje en del af huset ud. Den tidligere omtalte lejer flyttede imidlertid det følgende år med sin familie, da han købte eget hus i byen. I stedet flyttede en ny lejer ind - en fraskilt tidligere gårdmand i Børglum nu tækkemand og daglejer Jesper Sørensen sammen med sin husbestyrerinde Maren Andersdatter og hendes datter. De fik kort efter en søn sammen. Husbestyrerinden havde haft en omtumlet tilværelse med skilte forældre, en stedfar der var fisker og druknede, og endelig havde hun fået et uægte barn med en gårdmandssøn. Slutteligt havde hun dog mødt Jesper Sørensen. Både Ane Johannes mor og naboparret Stalden var gamle og nedslidte. Den nye lejer Jesper Sørensen købte derfor efter kort tid huset, hvorefter Ane Johanne, hendes mor og ægteparret Stalden i stedet blev lejere hos ham7. Trods det ændrede forhold bestod det tætte sammenhold i Vejhuset.


Ane Johanne ernærede sig og barnet ved at spinde og binde garn for fiskerne, mens hendes mor ikke var i stand til at forsørge sig selv længere. I 1849 var indført en fattiglov, hvor fattighjælp var blevet en rettighed i modsætning til tidligere, hvor man opererede med begrebet værdigt trængende. Fattighjælp var dog forbundet med en række sanktioner: Man skulle som modtager af fattighjælp søge om tilladelse til at gifte sig, ligesom man mistede forældremyndighed over børn og retten til at bestemme, hvor man skulle bo. Videre mistede man den i grundloven for nogle nyligt sikret ret til at stemme. Endelig var hjælpen ment som lån, som skulle tilbagebetales, ligesom alle ens ejendele kunne bortaktioneres og pengene tilfalde fattigkassen. Var man først blevet - som det kaldtes - fattiglem, var vejen ud af det næsten umulig. Ane Johannes mor Anna Marie blev fattiglem - eller som det ofte kaldtes på den tid almisselem. Hun fik i begyndelsen lov at blive boende, og hjælpen var i reglen i form af madvarer, brænde, tøj og i enkelte tilfælde lidt penge8. Der var dog kun til, at hun akkurat kunne overleve.

Løkken set ned mod stranden ca. 1900 (Løkken Lokalhistorisk Arkiv)


I denne svære situation blev Ane Johanne igen med barn. Hendes søn var da blot fire år. Denne gang var faren ikke et flygtigt bekendtskab i købstaden, men en lokal hun kendte ganske godt. Det var den tidligere nævnte fiskersøn Thomas Peter Jensen. Ane Johanne fødte i foråret 1856 en pige, som blev kaldt Margrethe Kirstine. Navnet var bestemt af faren, da Margrethe var efter hans mor, som han mistede som fireårig, og Kirstine var efter hans ældste storesøster, som blev en reservemor for ham i barndommen. Med hensyn til slægtsnavn var det meget enkelt, da begge barnets forældres efternavn var Jensen. Den nyfødte pige var dog ikke stærk, hvorfor hun blev hjemmedødt ugen efter fødslen. Hun døde kun godt to uger gammel9.


Hvorvidt Thomas Peter Jensen havde tænkt sig at gifte sig med Ane Johanne og binde sig til to børn er uvist. Han stod for at realisere en livsplan for fremtiden. Sammen med en ven havde han gennem flere år sparet sammen til at bygge hus. Halvandet år efter hans og Ane Johannes datters død, opførte han sammen med vennen et dobbelthus lidt nord for Vejhuset - huset eksisterer stadig og kaldes i dag Hans og Mines hus. Kort fortalt blev han og Ane Johanne ikke gift, i stedet giftede han sig med en fem år yngre malerdatter. Selvom han åbenbart senere kom i pengeproblemer og måtte sælge huset, og senere igen mistede sin kone og blev gift igen, fik han åbenbart et hæderligt liv10.


Tilbage til situationen i Vejhuset. Først døde den nye husejers og husbestyrerindes barn, derefter som ovenfor nævnt Johannes nyfødte datter og endelig døde husejeren Jesper Sørensen - alle inden for samme år. Selvom husejeren Jesper Sørensen og hans husbestyrerinde ikke havde været gift - og hun juridisk derfor ikke havde nogen rettigheder - overtog hun huset. Hun blev herefter lokalt kaldt Jespers-Maren eller mere præcist blot Jesper-Maren11. Økonomien for alle husets beboere var presset. Ane Johanne boede med sin mor og søn uden at kunne tjene meget ved håndsysler, fattigkassen betalte kun til livets opretholdelse for hendes mor, og Søren Stalden var for gammel og slidt til at arbejde som tækkemand. Alligevel belv de alle boende en tid endnu i huset.


To år efter Ane Johanne mistede sin nyfødte datter, døde den nu seks et halvt år gamle søn Jens Martinus af skarlagensfeber. Hun havde dermed mistet sine to børn og måtte igen ud at tjene. Ved skiftedag i efteråret 1858 kom hun til Toftegård i Vredsted. Det var en større gård, hvor sønnerne på gården hjalp som karle, og Johanne blev en af to tjenestepiger. Vrensted var fra gammel tid kendt for smugkroer og problemer med at tiltrække drikkeri, hvorfor man kunne tro, at det kunne være et problem for en udsat kvinde som Ane Johanne12. Det var imidlertid ikke her, at det næste problem opstod.

Toftegård i Vrendsted før 1912 (Historisk Arkiv Hjørring)


Det følgende forår hjemme i Løkken - da Ane Johanne havde fri til besøg hjemme - gik det endnu en gang galt. Denne gang var det med en halvt så gammel bare stor dreng Jens Sørensen, som på det tidspunkt blot var 15 år. Han havde haft en svær start på livet. Hans mor havde været ugift tjenestepige hos skolelæren i Brønderslev, da hun var blevet gravid med en voksen hjemmeboende søn på gården Boelskifte i landsbyen Alstrup en halv snes kilometer vest for Brønderslev. Barnets forældre hverken flyttede sammen eller blev gift, og moren blev med sin søn de næste fire år på skolen. Drengen kom herefter til den udlagte fars forældre som plejebarn. Her voksede han op uden sin mor og med sin far som en slags storebror. Med tiden overtog farens storebror gården, og drengen fortsatte som plejebarn nu hos sin onkel13.


Da faren endelig flyttede, købte han Mølgård i Løkken, hvor han blev gift og en driftig købmand. Han blev med tiden en kendt skikkelse i byen under navnet Søren Mølgård. Han etablerede et stort brændevinsbræderi nord for Furreby bæk, hvis brændevin lokalt blev berømt for at være betydelig bedre end folks egen hjemmebrændte. Han blev med tiden også teglværksejer og fik mange skibsanparter. Endelig var han den første i byen som forsøgte at anlægge have mellem klitterne med et stort stakit om. Det var dog ingen succes - alligevel blev den af de lokale kaldt Søren Jensens have. Han var ud over driftig også en ivrig mand, der altid gik med en kæp i hånden, og når han blev ivrig slog han løs med den. Det gav ham også tilnavnet Kæp-Søren14. I efteråret 1859 kom den unge Jens Sørensen til som tjenestedreng hos Søren Mølgård. Der var næppe nogen i byen der vidste, at husbond i virkeligheden var drengens far. Jens Sørensen havde kun været der et lille halvt år, da han var sammen med den ældre Ane Johanne15.


Hun fødte i efteråret 1859 en søn på sit tjenestested i Vrensted, som fik navnet Niels. Kort efter ved skiftedag kom hun hjem til Løkken med barnet. Denne gang kunne hun dog ikke bo hos sin mor. I forbindelse med fattigloven i 1849 var det blevet pålagt sogneforstanderskab i hele landet at opføre fattighuse. På en tvangsaktion om sommeren havde Børglum pastorats fattigvæsen erhvervet et hus inde i Løkken, som de havde indrettet til fattighus. Både Ane Johannes mor og naboægteparret Stalden - som i mellemtiden også var blevet fattiglemmer - var blevet flyttet ind i det nyindrettede fattighus16. Ane Johanne boede derfor de kommende år hos enlige fattige kvinder. Der var en række sådanne i Løkken  enten enker eller forladt af mand - der for en stor del var knyttet til miljøet af fiskere. Mange af dem modtog hjælp fra fattigkassen, og de havde næsten alle uægte børn. I første omgang boede Ane Johanne øjensynlig hos den ti år ældre Gjertrud Marie Larsdatter. Hun havde alle forudsætninger for at forstå Johanne. Hun var som ung kone med små børn blevet forladt af sin mand. Først var hun blevet almisselem, siden ernæret sig ved spinding og binde garn, for nu at være vaskekone assisteret af sin voksne datter. Undervejs havde hun fået et par børn til med mænd, som ikke holdt ved17.


[image: ]


Søren Møgaard malet af Lars Nielsen (Løkken Lokalhistorisk Arkiv)


Ane Johannes nyfødte barn var - som hendes tidligere børn - svageligt og blev hjemmedødt straks efter hjemkomsten til Løkken. Senere på måneden blev dåben bekræftet i kirken med blandt andet onklen fisker Simon Madsen som fadder. For tredje gang mistede hun imidlertid et barn, da hendes nyfødte søn kun blev femten uger gammel18. Det følgende år mistede hun yderligere sin mor. Enken efter Jens Rakkeby Ane Marie Madsdatter døde i sensommeren 1860 som fattiglem i fattighuset i en alder af 72 år. Umiddelbart efter mores død blev Ane Johanne endnu en gang med barn, og i efteråret 1861 fødte hun datteren Ane Marie, opkaldt efter hendes mor. Hun hed godt nok Anna Maria, men blev som sagt aldrig kaldt andet end Ane Marie. Som far blev udlagt ungkarl Jens Sørensen tjenende på Hammelmose i Tise, som var en gammel stor herregård. Vi ved ikke, hvem han var, men det er ikke usandsynligt, at det var Købmanden i Furreby Søren Jensens uægte søn, som igen var far til et barn med Ane Johannes19. Da han forlod Løkken, forsvandt han nemlig sporløst, så reelt ved vi det ikke!


Da Ane Johannes datter blev hjemmedødt godt tre måneder efter fødslen, boede Johanne hos den ældre fiskerenke Mette Johanne Christendatter, som havde været enke i mange år. I begyndelsen havde denne ernæret sig ved spinding og binde garn, men hun havde det meste af tiden været almisselem. Hos hende boede også hendes voksne datter og dennes børn, der alle var under forsørgelse som fattiglemmer. På trods af Ane Johanne ikke boede mere i Vejhuset, var faddere ved dåben den tidligere nabo her Søren Stalden og dennes søn Niels Michael, samt Maren Andersen, der som tidligere nævnt overtog Vejhuset og blev kaldt Jesper-Maren. Hun boede nu i huset med sin datter, levede af spinding og udlejning af huset, som var blevet delt i tre lejligheder. De forsamlede i kirken viser, at det stadig var kredsen omkring Ane Johannes barndomshjem Vejhuset der udgjorde hendes omgangskreds og støttede20.


OEBPS/nav.xhtml




		Indholdsfortegnelse



		Den spanske sømand



		Vejhuset



		Skjøt-Hanne



		Et flygtigt bekendtskab



		Rendestenssnagerne



		Fattiggården



		Femten slag rotting



		Forsvundne træsko og beskidte skjorter



		Vinterfrakken



		Eksercer- og kaserneskibe



		Thi kendes for ret



		Forbedringshuset



		Voldelig forhold



		Den knuste flaske



		Martine og Anna



		I høj grad beruset



		Den endelige kant



		Efterskrift



		Noter



		LitteraturDen spanske sømand



		Yderligere oplysninger



		Kolofon











Page List









		7



		9



		11



		12



		13



		14



		15



		16



		17



		18



		19



		20



		21



		22



		23



		24



		26



		25



		27



		29



		30



		31



		32



		33



		34



		35



		36



		37



		38



		39



		40



		42



		41



		43



		44



		45



		46



		47



		49



		50



		51



		52



		53



		54



		55



		57



		58



		59



		60



		61



		62



		63



		64



		65



		66



		67



		68



		69



		70



		71



		73



		74



		75



		76



		77



		78



		79



		80



		81



		83



		82



		84



		85



		86



		87



		88



		89



		90



		91



		92



		94



		93



		95



		96



		97



		98



		99



		100



		102



		101



		103



		104



		105



		106



		107



		108



		109



		110



		112



		111



		113



		114



		115



		116



		117



		119



		120



		121



		122



		123



		125



		124



		127



		128



		129



		130



		131



		132



		133



		134



		135



		136



		137



		138



		139



		140



		141



		143



		144



		145



		146



		147



		148



		149



		151



		153



		154



		155



		156



		157



		158



		159



		160



		161



		162



		163



		164



		165



		166



		167



		169



		170



		171



		4











OEBPS/images/cover.jpg
Simon S. Laursen

Skjot-Jens

en fattiggardsdrengs korte liv






OEBPS/images/18_1.jpg





OEBPS/images/16_1.jpg





OEBPS/images/17_1.jpg
a / b -






OEBPS/images/13_1.jpg





OEBPS/images/25_1.jpg





OEBPS/images/23_1.jpg
Toftegaard pr Lokken






OEBPS/images/21_1.jpg





